David Mabuza

David Dabede Mabuza (25 Augustus 1960 – 3 Julie 2025)  was 'n Suid-Afrikaanse politikus van die African National Congress wat van 2018 tot 2023 as die adjunkpresident van Suid-Afrika asook van 2017 tot 2023 as die adjunkpresident van die ANC gedien het. Hy was voorheen die premier van Mpumalanga (2009–2018). Mabuza het van 2018 tot sy bedanking in 2023 as 'n parlementslid gedien.

Mabuza was 'n boorling van landelike Mpumalanga en is as onderwyser opgelei voordat hy as 'n student by die politiek betrokke geraak het tydens die Swartbewussynsbeweging en daarna deur onderwysersvakbonde. Hy was van 1988 tot 1991 voorsitter van die Suid-Afrikaanse Demokratiese Onderwysersunie, 'n filiaal van die invloedryke Kongres van Suid-Afrikaanse Vakbonde. Ná die einde van apartheid in 1994 het hy as 'n ANC-verteenwoordiger by die provinsiale wetgewer van Mpumalanga aangesluit en 'n reeks ministeriële poste in die Uitvoerende Raad van Mpumalanga beklee. Hy is in 2007 vir die eerste keer tot die ANC se Nasionale Uitvoerende Komitee verkies en was van 2008 tot 2017, dwarsdeur sy premierskap, die ANC se provinsiale voorsitter in Mpumalanga.

Mabuza se politiek gedurende sy loopbaan is as populisties beskryf. Deur 'n streng werwingsveldtog het hy die grootte en invloed van die Mpumalanga-tak van die ANC vergroot en, saam met Ace Magashule en Supra Mahumapelo, was hy deel van die sogenaamde Premierliga wat gehelp het om die uitkoms van die ANC se 54ste Nasionale Konferensie te bewerkstellig. Tydens dié konferensie, wat in Desember 2017 gehou is, is Mabuza verkies tot Adjunkpresident van die ANC, en het hy onder Cyril Ramaphosa gedien. Toe Ramaphosa die nasionale presidentskap bestyg het ná Zuma se bedanking in Februarie 2018, het hy Mabuza aangestel om hom as nasionale adjunkpresident op te volg.

 Verwysings 

 Bronnelys 



Kategorie:Adjunkpresidente van Suid-Afrika
Kategorie:Geboortes in 1960
Kategorie:Sterftes in 2025
Kategorie:Politici van die African National Congress
Kategorie:Alumni van die Universiteit van Suid-Afrika